C 493/14
DA
Den Europæiske Unions Tidende
27.12.2022
Tirsdag den 7. juni 2022
36. roser Tyrkiets bestræbelser på at kunne vedblive med at huse den største flygtningebefolkning i verden; glæder sig i denne forbindelse over den fortsatte tildeling af EU-midler til flygtninge og værtssamfund i Tyrkiet og udtrykker sit tilsagn om at opretholde denne støtte i fremtiden; opfordrer Kommissionen til at sikre størst mulig gennemsigtighed og nøjagtighed i forbindelse med tildelingen af midler under efterfølgeren til faciliteten for flygtninge i Tyrkiet og til at sikre, at midlerne primært tildeles flygtninge og værtssamfund direkte og forvaltes af organisationer, der sikrer ansvarlighed og gennemsigtighed; støtter en objektiv vurdering af samarbejdet mellem EU og Tyrkiet om flygtninge- og migrations­ spørgsmål og understreger betydningen af, at begge parter overholder deres respektive forpligtelser i henhold til den fælles erklæring fra EU og Tyrkiet fra 2016 og tilbagetagelsesaftalen mellem EU og Tyrkiet over for alle medlemsstater, herunder genoptagelsen af tilbagetagelsen af hjemvendte fra de græske øer, som blev afbrudt i marts 2020, eller aktiveringen af den frivillige ordning om indrejse af humanitære årsager; insisterer på, at respekten for de grundlæggende frihedsrettigheder skal være i centrum for gennemførelsen af erklæringen fra EU og Tyrkiet; roser i høj grad det vigtige bidrag, som civilsamfundet og de lokale myndigheder i Tyrkiet yder, når det kommer til integrationen af flygtninge; støtter en bedre og større adgang til beskyttelsestjenester for specifikke sårbare grupper; opfordrer den tyrkiske regering til at forbedre adgangen til arbejdsmarkedet for syriske flygtninge og til at træffe foranstaltninger, der skal forhindre at en hel generation af syriske børn, der er født i Tyrkiet, bliver statsløse; anerkender det migrationspres, som Tyrkiet står over for, men modsætter sig kraftigt enhver brug af migranter til politiske formål fra den tyrkiske regerings side; er bekymret over de fortsatte rapporter om summariske tilbagedrivelser af afghanere og andre, der er blevet grebet i at forsøge at krydse grænsen, og over de vilkårlige udvisninger til Syrien; beklager den menneskesmugling og de menneskerettighedskrænkelser, som flygtninge har været udsat for i Tyrkiet; insisterer på, at tilbagesendelser af flygtninge kun bør ske på et frivilligt og sikkert grundlag, og opfordrer indtrængende Tyrkiet til at sikre bedre adgang til udvisningscentre for internationale og nationale organisationer med henblik på at føre tilsyn og yde bistand til personer, der befinder sig i tilbagesendelsesprocessen; bemærker med bekymring tegnene på stigende racistiske og fremmedhadske angreb på udlændinge samt brugen af flygtningefjendske narrativer og den stigende modvilje mod indvandring i tyrkisk politik og i det tyrkiske samfund; bemærker, at der blev registreret en fortsat stigning i antallet af asylansøgninger i Cypern i 2021, og minder om Tyrkiets forpligtelse til at træffe alle nødvendige foranstaltninger for at forhindre oprettelsen af nye sø- eller landruter for ulovlig migration fra Tyrkiet til EU;
37. gentager sin støtte til den nuværende toldunion og opfordrer Tyrkiet til at overholde sine forpligtelser, herunder fjerne ikke-toldmæssige hindringer for den frie bevægelighed; mener, at en styrkelse af handelsforbindelserne kan medføre konkrete fordele for borgerne i Tyrkiet og EU, og støtter derfor Kommissionens forslag om at indlede forhandlinger om opgradering af en gensidigt fordelagtig toldunion ledsaget af en effektiv tvistbilæggelsesmekanisme; advarer imidlertid om, at en sådan modernisering af toldunionen vil skulle baseres på en streng konditionalitet vedrørende menneskerettighederne og de grundlæggende frihedsrettigheder, respekten for folkeretten og gode naboskabsforbindelser, og at en sådan udvikling kun kan påtænkes, når Tyrkiet fuldt ud gennemfører tillægsprotokollen, således at Ankaraaftalen udvides til at omfatte alle medlemsstater uden forbehold og på en ikkediskriminerende måde; understreger, at begge parter fra begyndelsen af forhandlingerne skal være fuldt ud opmærksomme på denne demokratiske konditionalitet, eftersom Parlamentet ikke vil give sit samtykke til den endelige aftale, hvis det ikke mener, at der er gjort fremskridt på dette område;
38. påpeger, at visumliberaliseringen vil være et vigtigt skridt i retning af at lette mellemfolkelige kontakter, og at den er af stor betydning for tyrkiske borgere, navnlig for studerende, akademikere, repræsentanter for erhvervslivet og personer med familiemæssig tilknytning i EU's medlemsstater; gentager sin støtte til visumliberaliseringsprocessen, når de fastsatte betingelser er opfyldt, og tilskynder den tyrkiske regering til at arbejde hen imod at harmonisere sin visumpolitik med EU's ditto og til fuldt ud at opfylde de 72 kriterier, der er fastlagt i køreplanen for visumliberalisering, på en måde, der ikke forskelsbehandler nogen medlemsstater; understreger, at der kun er gjort meget få reelle fremskridt med hensyn til de seks udestående benchmarks, som Tyrkiet endnu ikke har opfyldt; bemærker, at den nye handlingsplan for menneskerettigheder foreskriver en hurtigere opfyldelse af de resterende benchmarks; understreger, at revisionen af Tyrkiets antiterror- og databeskyttelseslovgivning er en central betingelse for at kunne sikre grundlæggende rettigheder og frihedsrettigheder;
39. beklager kommissær Várhelyis nylige rokade i Kommissionens Generaldirektorat for Naboskabspolitik og Udvidelsesforhandlinger (GD NEAR), hvilket har medført, at den enhed, der er ansvarlig for Tyrkiet, er blevet integreret med de enheder, der er ansvarlige for det »sydlige naboskab«; betragter dette skridt, der angiveligt er foretaget med henblik på effektivitet og strømlining af den interne organisation, som en alvorlig politisk fejl, der også er blevet stærkt kritiseret af ikke blot den tyrkiske regering, men af alle proeuropæiske tyrkiske aktører;